
Ministru kabineta noteikumi Nr. 706
Rīgā 2023. gada 5. decembrī (prot. Nr. 60 22. §)
Grozījumi Ministru kabineta 2018. gada 18. decembra noteikumos Nr. 814 "Noteikumi par iemaksas apmēru valsts nodrošinātās juridiskās palīdzības saņemšanai un tās veikšanas kārtību"
Izdoti saskaņā ar Valsts nodrošinātās juridiskās palīdzības likuma
5. panta 3.1 daļu
· 1. Izdarīt Ministru kabineta 2018. gada 18. decembra noteikumos Nr. 814 "Noteikumi par iemaksas apmēru valsts nodrošinātās juridiskās palīdzības saņemšanai un tās veikšanas kārtību" (Latvijas Vēstnesis, 2018, 251. nr.) šādus grozījumus:
· 1.1. izteikt 2. punktu šādā redakcijā:
· "2. Iemaksa ir personas vienreizējs maksājums Tiesu administrācijas konta pašu ieņēmumos, ko persona veic saskaņā ar lēmumu par juridiskās palīdzības piešķiršanu.";
· 1.2. izteikt 5. punktu šādā redakcijā:
· "5. Pirms juridiskās palīdzības sniedzēja norīkošanas persona veic iemaksu pilnā apjomā atbilstoši lēmumam par juridiskās palīdzības piešķiršanu. Tiesu administrācija lēmumā par juridiskās palīdzības piešķiršanu norāda iemaksas apmēru, samaksas termiņu un nepieciešamos rekvizītus iemaksas veikšanai.";
· 1.3. izteikt 7. punktu šādā redakcijā:
· "7. Tiesu administrācija iemaksu personai atmaksā, ja nav uzsākta lēmuma izpilde par juridiskās palīdzības piešķiršanu.";
· 1.4. izteikt 8. punktu šādā redakcijā:
· "8. Tiesu administrācija personai atmaksā iemaksu tās pārmaksātajā daļā, ja persona ir veikusi lielāku iemaksu, nekā norādīts lēmumā par juridiskās palīdzības piešķiršanu.";
· 1.5. izteikt 9. punktu šādā redakcijā:
· "9. Tiesu administrācija, pamatojoties uz personas iesniegumu, kurā ir norādīts norēķinu iestādes konts, iemaksu atmaksā mēneša laikā no dienas, kad pieņemts lēmums juridiskās palīdzības lietā. Ja minētā lēmuma pieņemšanas brīdī personas iesniegums par atmaksu nav saņemts, tad atmaksu veic mēneša laikā pēc personas iesnieguma saņemšanas."
· 2. Noteikumi stājas spēkā 2024. gada 1. janvārī. 

